(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ζ΄

Τετάρτη 12 Οκτωβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Ε. Χριστοφιλοπούλου, Ο. Κεφαλογιάννη και Α. Μεγαλομύστακα, σελ.   
2. Ανακοινώνεται ότι τη συνεδρίαση παρακολουθούν μαθητές από το 4ο Δημοτικό Σχολείο Θήβας, σελ.   
3. Ειδική Ημερήσια Διάταξη:

Συζήτηση και λήψη απόφασης σύμφωνα με το άρθρο 62 του Συντάγματος και τα άρθρα 43Α' και 83 του Κανονισμού της Βουλής για τις αιτήσεις άρσης ασυλίας των Βουλευτών κ.κ. Αθανασίου Παπαδόπουλου και Νικολάου Βούτση, σελ.   
4. Επί διαδικαστικού θέματος, σελ.   
5. Ονομαστική ψηφοφορία επί της αίτησης άρσης ασυλίας, σελ.   
6. Επιστολικές ψήφοι επί της αιτήσεως άρσης ασυλίας, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Πέμπτης 13 Οκτωβρίου 2016, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων: «Ελληνικό Ίδρυμα Έρευνας και Καινοτομίας και άλλες διατάξεις», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
ΒΟΥΤΣΗΣ Ν. , σελ.  
ΚΟΥΡΑΚΗΣ Α. , σελ.  
ΠΑΠΑΔΟΠΟΥΛΟΣ Α. , σελ.  
ΠΑΠΑΘΕΟΔΩΡΟΥ Θ. , σελ.  
ΦΩΤΗΛΑΣ Ι. , σελ.  
  
Β. Επί διαδικαστικού θέματος:  
ΒΑΡΕΜΕΝΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Ζ΄

Τετάρτη 12 Οκτωβρίου 2016

Αθήνα, σήμερα στις 12 Οκτωβρίου 2016, ημέρα Τετάρτη και ώρα 12.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 13 Οκτωβρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 53/10-10-2016 επίκαιρη ερώτηση της Βουλευτού Κερκύρας του Συνασπισμού Ριζοσπαστικής Αριστεράς κ. Φωτεινής Βάκη προς τον ΥπουργόΑγροτικής Ανάπτυξης και Τροφίμων, σχετικά με την παραχώρηση στον Δήμο Κέρκυρας του κτηρίου όπου στεγάζεται ο Δ΄ Δημοτικός Παιδικός Σταθμός.

2. Η με αριθμό 49/6-10-2016 επίκαιρη ερώτηση του Βουλευτή Ευβοίας της Νέας Δημοκρατίας κ. Συμεών Κεδίκογλου προς τον Υπουργό Ναυτιλίας και Νησιωτικής Πολιτικής,σχετικά με τα αναπάντητα ερωτήματα για την τραγωδία στην Αίγινα.

3. Η με αριθμό 48/6-10-2016 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου–Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής,σχετικά με το μέλλον της Πλοηγικής Υπηρεσίας.

4. Η με αριθμό 58/10-10-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το πάγωμα των ληξιπρόθεσμων οφειλών σε ΟΑΕΕ και ΕΤΑΑ.

5. Η με αριθμό 56/10-10-2016 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσουπρος τον ΥπουργόΠαιδείας, Έρευνας και Θρησκευμάτων, σχετικά με την έλλειψη διδακτικού προσωπικού στο ΤΕΙ Αθήνας.

6. Η με αριθμό 47/6-10-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Εσωτερικών και Διοικητικής Ανασυγκρότησης, σχετικά με τον σχεδιασμό για την προστασία του δημόσιου χώρου στο κέντρο της Αθήνας, δεδομένου ότι τα κρούσματα βανδαλισμού συνεχίζονται.

7. Η με αριθμό 46/5-10-2016 επίκαιρη ερώτηση του Βουλευτή Β΄ Αθηνών της Ένωσης Κεντρώων κ. Γεωργίου-Δημητρίου Καρράπρος τον Υπουργό Υποδομών, Μεταφορών και Δικτύων,σχετικά με την ανάγκη ανασχεδιασμού των δρομολογίων της «ΤΡΑΙΝΟΣΕ» για την κάλυψη της Πελοποννήσου.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 54/10-10-2016 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Οικονομίας, Ανάπτυξης και Τουρισμού, σχετικά με την εισαγωγή πλαισίου για την αντιμετώπιση της ανεξέλεγκτης επέκτασης του φαινομένου «all inclusive» στον τουρισμό.

2. Η με αριθμό 50/6-10-2016 επίκαιρη ερώτηση του Βουλευτή Ρεθύμνου της Νέας Δημοκρατίας κ.Ιωάννη Κεφαλογιάννη προς τον Υπουργό Επικρατείας,σχετικά με το νομικό καθεστώς κυπριακής εταιρείας που συμμετέχει στο μετοχολόγιο της «Η ΑΥΓΗ Α.Ε.».

3. Η με αριθμό 51/7-10-2016 επίκαιρη ερώτηση του Βουλευτή Πέλλης του Λαϊκού Συνδέσμου–Χρυσή Αυγή κ. Ιωάννη Σαχινίδη προς τον Υπουργό Αγροτικής Ανάπτυξης και Τροφίμων, σχετικά με τη «μη καταβολή αποζημιώσεων των ροδακινοπαραγωγών του Δ. Διαμερίσματος του Νομού Πέλλας και της ευρύτερης περιοχής από το ρωσικό εμπάργκο».

4. Η με αριθμό 55/10-10-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ–ΔΗΜΑΡ κ. Θεόδωρου Παπαθεοδώρου προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων στο Ελληνικό Ανοικτό Πανεπιστήμιο.

5. Η με αριθμό 57/10-10-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με τη λήξη αδικαιολόγητης «ομηρίας» των εργαζόμενων του Δήμου Ηρακλείου, οι οποίοι κρίθηκαν επιτυχόντες μέσω διαγωνισμών ΑΣΕΠ.

6. Η με αριθμό 45/5-10-2016 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τις σοβαρότατες ελλείψεις προσωπικού και χρηματοδότησης στο Εθνικό Κέντρο Αποκατάστασης.

7. Η με αριθμό 16/3-10-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων,σχετικά με τη στήριξη και την ανάπτυξη της σηροτροφίας στο Σουφλί.

8. Η με αριθμό 11/3-10-2016 επίκαιρη ερώτηση του Βουλευτή Β΄ Θεσσαλονίκης της Δημοκρατικής Συμπαράταξης ΠΑΣΟΚ–ΔΗΜΑΡ κ. Γεωργίου Αρβανιτίδη προς τον Υπουργό Οικονομίας, Ανάπτυξης και Τουρισμού, σχετικά με τη χορήγηση παράτασης ολοκλήρωσης έργων του προγράμματος «Ενίσχυση ΜΜΕ που δραστηριοποιούνται στους τομείς Μεταποίησης, Τουρισμού, Εμπορίου-Υπηρεσιών».

9. Η με αριθμό 3/3-10-2016 επίκαιρη ερώτηση του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Υποδομών, Μεταφορών και Δικτύων, σχετικά με την ακύρωση δημοπράτησης του δρόμου Πατρών – Πύργου.

Κυρίες και κύριοι συνάδελφοι, έχω να κάνω κάποιες ανακοινώσεις προς το Σώμα.

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων: «Ελληνικό Ίδρυμα Έρευνας και Καινοτομίας και άλλες διατάξεις».

Οι Βουλευτές κυρίες Εύη Χριστοφιλοπούλου και Όλγα Κεφαλογιάννη ζητούν άδεια ολιγοήμερης απουσίας στο εξωτερικό από 12 Οκτωβρίου έως 14 Οκτωβρίου 2016, όπως και ο κ. Μεγαλομύστακας από 10 Οκτωβρίου έως 14 Οκτωβρίου 2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τις ζητηθείσες άδειες.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο εκπαιδευτικοί συνοδοί τους από το 4ο Δημοτικό Σχολείο Θήβας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με τα άρθρα 62 του Συντάγματος και 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Αθανασίου Παπαδόπουλου και Νικολάου Βούτση.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της, της 30-9-2016, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση ασυλίας του κ. Αθανασίου Παπαδόπουλου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της, της 30-9-2016, σύμφωνα με την οποία τα μέλη της επιτροπής πρότειναν ομόφωνα τη μη άρση ασυλίας του κ. Νικόλαου Βούτση.

Σύμφωνα με το άρθρο 83 του Κανονισμού της Βουλής η Βουλή δεν εισέρχεται στην ουσία των υποθέσεων αλλά ερευνάται μόνο αν η πράξη, για την οποία ζητείται η άρση της ασυλίας, συνδέεται με την πολιτική ή κοινοβουλευτική δραστηριότητα του Βουλευτή ή η δίωξη, η μήνυση ή η έγκληση υποκρύπτει πολιτική σκοπιμότητα. Επίσης, σύμφωνα με το άρθρο 83 παράγραφος 7 του Κανονισμού, η Βουλή αποφασίζει με ανάταση της χειρός ή έγερση επί της αιτήσεως της εισαγγελικής αρχής, κατά τη διαδικασία του άρθρου 108, παράγραφος 1, εδάφιο δεύτερο. Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Υπενθυμίζω ότι, σύμφωνα με απόφαση της Διάσκεψης των Προέδρων της 23ης Μαρτίου 2005, έχουμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο. Το ψηφοδέλτιο, στο οποίο κάθε συνάδελφος αναγράφει το όνομά του, την εκλογική του περιφέρεια και την Κοινοβουλευτική Ομάδα στην οποία ανήκει, θα καταχωρίζεται στα αντίστοιχα Πρακτικά. Ανταποκρινόμαστε έτσι στις διατάξεις του άρθρου 83 του Κανονισμού της Βουλής, που απαιτεί φανερή ψηφοφορία.

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία, όπως σας περιέγραψα.

Η πρώτη υπόθεση αφορά τον συνάδελφο κ. Αθανάσιο Παπαδόπουλο. Η δεύτερη αφορά τον συνάδελφο κ. Νικόλαο Βούτση.

Επί της πρώτης αιτήσεως άρσεως της ασυλίας υπάρχει συνάδελφος που ζητάει τον λόγο, κατά το άρθρο 108 του Κανονισμού της Βουλής;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Εγώ ζητώ τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Έχετε τον λόγο.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Αγαπητοί συνάδελφοι, ήμουν Διευθυντής της Β΄ Παθολογικής Κλινικής του Νοσοκομείου Τρικάλων. Μου ανατέθηκε η ευθύνη να είμαι μέλος του συμβουλίου επιλογής και κρίσης των γιατρών του Εθνικού Συστήματος Υγείας. Κρίναμε μία διευθυντική θέση στο Νοσοκομείο Τρικάλων. Υποβολή αίτησης για την κάλυψή της έκαναν τέσσερις γιατροί.

Σύμφωνα με την εισήγηση, στους δύο πρώτους ήταν ένας γιατρός ο οποίος είχε κάνει αίτηση για τα Νοσοκομεία Βόλου, Τρικάλων και Λαμίας. Ενάμιση μήνα πριν κρίνουμε εμείς, έγινε η υπόθεση της κρίσης του γιατρού στο Νοσοκομείο Βόλου και πήρε θέση συντονιστή διευθυντή, αλλά συνέχιζε να υπάρχει και το ζήτημα της εκδίκασης της θέσης για το Νοσοκομείο Τρικάλων.

Σύμφωνα με τον νόμο, έπρεπε να καλέσουμε τους δύο πρώτους της εισήγησης, για να τους εξετάσουμε στην επιτροπή κρίσης. Ο γιατρός ο οποίος πήρε τη θέση στο Νοσοκομείου Βόλου δεν προσήλθε. Επικοινώνησε η διοίκηση του νοσοκομείου με το Νοσοκομείου Βόλου και πραγματικά μάς επιβεβαίωσαν ότι ο γιατρός ήδη είχε πάρει τη θέση στο Νοσοκομείο Βόλου. Θεωρήσαμε, λοιπόν, ότι επειδή δεν προσήλθε, όπως όριζε ο νόμος, δεν ενδιαφέρεται για τη θέση και προχωρήσαμε στο να κρίνουμε για διευθυντή τον δεύτερο στην αξιολόγηση.

Το ζήτημα, λοιπόν, είναι ότι εγώ και ο πρόεδρος του επιστημονικού συμβουλίου, ο διευθυντής της καρδιολογικής κλινικής, συνεχίζουμε, σύμφωνα με την πταισματοδίκη του Νοσοκομείου Τρικάλων, να παραπεμπόμαστε γιατί ο γιατρός ο οποίος πήρε τη θέση στο Νοσοκομείο Βόλου θεωρούσε ότι αδικήθηκε από το ότι δεν ήταν παράλληλα και διευθυντής του Νοσοκομείου Τρικάλων.

Το ζήτημα, λοιπόν, είναι πολιτικό. Δεν είναι πολιτικό με την έννοια ότι αφορά την πολιτική μου δραστηριότητα, αλλά αφορά το γεγονός ότι ήδη η Βουλή έχει αποφασίσει, μετά από αναφορές πάρα πολλών συναδέλφων σε όλη την Ελλάδα, ότι δεν είναι δυνατόν να ποινικοποιείται η ελευθερία της γνώμης και της κρίσης των μελών των εκλεκτορικών σωμάτων.

Αυτό το νομοθέτησε η Βουλή πέρυσι με το άρθρο 36 του ν.4368 και γι’ αυτό στο πολιτικό ζήτημα αυτής της συνεχιζόμενης υπόθεσης, θεωρώ ότι δεν πρέπει να παραπεμφθώ, γιατί το μήνυμα που θα πάρουν σε αντίστοιχη περίπτωση όλοι οι γιατροί είναι να μη δέχονται να συμμετέχουν σε συμβούλια κρίσης, καθώς θα απειλείται πάνω τους η δίωξή τους για την ελευθερία της γνώμης και της κρίσης τους.

Γι’ αυτόν τον λόγο, λοιπόν, σας ζητώ να θεωρήσετε ότι το πολιτικό ζήτημα, το οποίο κρίθηκε πια νομοθετικά, δεν αφορά συνέχιση της δίωξής μου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε, κύριε Παπαδόπουλε.

Επί της δεύτερης αιτήσεως άρσεως της ασυλίας υπάρχει συνάδελφος που ζητάει τον λόγο, κατά το άρθρο 108 του Κανονισμού;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Εγώ ζητώ τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Έχετε τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρίες και κύριοι συνάδελφοι, θα μπορούσα να μη μιλήσω, γιατί είτε έτσι είτε αλλιώς είναι ομόφωνη η γνωμοδότηση της σχετικής επιτροπής.

Όμως, επειδή δεν γνωρίζετε, έστω και εν περιλήψει, το τι ήταν στην ουσία αυτή η έγκληση, καλό είναι και πολύ διδακτικό για το παρόν και για το μέλλον να γνωρίζει η Αίθουσα, να γνωρίζουμε όλοι μας μερικά πράγματα, διότι πρέπει να καταπολεμηθεί η τάση ποινικοποίησης της πολιτικής ζωής, που οδηγεί ευθέως σε αντιδημοκρατικές και αντικοινοβουλευτικές αντιλήψεις και πρακτικές, με την επίκληση του νόμου.

Ένας συμπολίτης μας, λοιπόν, με εγκαλεί για εσχάτη προδοσία, με βάση ένα εκτενέστατο κείμενο, το οποίο σας επαναλαμβάνω ότι θα ήταν καλό -για λόγους και διδακτικούς και για να ξέρουμε- να είναι υπ’ όψιν των Προεδρείων, των Κοινοβουλευτικών Ομάδων ή όποιου έχει πρόσβαση για να το δει. Είναι και εναντίον του Πρωθυπουργού, του κ. Τσίπρα.

Ανάμεσα σε παραπομπές για μασονίες, για εβραϊκές παγκόσμιες συνωμοσίες, για παραλείψεις και πολιτικές που οδήγησαν τη χώρα στη χρεοκοπία κ.λπ., εγκαλεί και εμένα, διότι εκ της θέσεώς μου, ως Πρόεδρος της Βουλής, δεν έδωσα συνέχεια στην επιτροπή για την αλήθεια για το χρέος, η οποία είχε συσταθεί στην προηγούμενη περίοδο της Βουλής.

Επ’ αυτού, λοιπόν, θα ήθελα να πω επί της ουσίας δυο λόγια, διότι έχει μια σημασία, για να ξέρουμε. Γνωρίζουμε ότι σε κάθε περίοδο της Βουλής η Βουλή ορίζει τις επιτροπές της και αυτό έγινε, είτε έτσι είτε αλλιώς, και στη Σύνοδο που μόλις κλείσαμε, δηλαδή είτε επί θεμάτων καινούργιων είτε επί θεμάτων που προϋπήρχαν, όπως οι γερμανικές αποζημιώσεις και λοιπά. Γίνεται εξ υπαρχής η διαδικασία, για να υπάρχουν οι αντίστοιχες επιτροπές. Άλλωστε και για το χρέος έχει γίνει μια υποεπιτροπή της αρμόδιας Διαρκούς Επιτροπής.

Πλην, όμως, η επιτροπή εκείνη είχε γίνει κατά το άρθρο 98. Δεν είχε κανένα μέλος του Κοινοβουλίου ως μέλος, ως συμμετέχοντα, πλέον της Πρόεδρου τότε του Κοινοβουλίου. Είχε αποδώσει ένα έργο, το οποίο είχε βγει σε δύο έντυπα, σε δύο πορίσματα ή σχέδια πορισμάτων, τόσο για το χρέος εν συνόλω της χώρας όσο και για τη δανειακή συμφωνία-μνημόνιο του καλοκαιριού. Πρόλαβαν, εν πάση περιπτώσει, έβγαλαν δύο ντοκουμέντα. Αυτά τα ντοκουμέντα ήταν στη διάθεση της Βουλής, έχουν μοιραστεί και στον λαό, είναι στη διάθεση της Κυβέρνησης. Όποιες θετικές αναλύσεις υπήρχαν -διότι υπήρχαν- από έγκριτους επιστήμονες είναι στη διάθεση της Κυβέρνησης για τη συζήτηση που κάνει για το χρέος.

Δεν υπήρχε κανένας λόγος -εφόσον, μάλιστα, αυτή η επιτροπή έχει μεταβληθεί ήδη σε πολιτικό σωματείο, το οποίο διεκδικεί την επαφή με τον λαό και για περαιτέρω μηνύσεις σε επόμενα θέματα- η Βουλή να συνεχίσει και μάλιστα, με τη σύνθεση που είχε, να συντηρεί και να διατηρεί αυτή την επιτροπή.

Αυτά τα αυτονόητα, για τα οποία είτε έτσι είτε αλλιώς είχα μιλήσει και στο προεδρείο του Ιδρύματος της Βουλής για τον Κοινοβουλευτισμό και τη Δημοκρατία, παρούσης της πρώην Προέδρου της Βουλής, αλλά και στη Διάσκεψη των Προέδρων, αυτά τα αυτονόητα, εν πάση περιπτώσει, θεωρούνται ότι είναι στοιχεία, που, διαπράττων ο Πρόεδρος της Βουλής, βοήθησα και εγώ, ώστε η χώρα να υποστεί και να υφίσταται ό,τι υφίσταται.

Άρα, λοιπόν, η έγκληση περί εσχάτης προδοσίας ορίζεται σε σχέση με αυτό το ζήτημα και σας επαναλαμβάνω ότι είναι μέσα στα όρια του ακατάληπτου, έγκληση με πλήθος θεμάτων.

Όταν συζητήσουμε, λοιπόν, για την Αναθεώρηση του Συντάγματος, κύριε Πρόεδρε, και για το άρθρο 86, το οποίο προφανέστατα θα πρέπει να μετασχηματιστεί, να αλλάξει απολύτως, για να έχει και ο λαός την άποψη περί δικαίου αισθήματος και περί ισότητας των Βουλευτών, θα πρέπει όλη αυτή την εμπειρία τόσων χρόνων από τη Βουλή για τον τρόπο με τον οποίο κατατίθενται μηνυτήριες αναφορές και αποτιμώνται, με έναν συστηματικό τρόπο και διακομματικά να την αποτιμήσουμε και να μπορέσουμε πραγματικά να αφουγκραστούμε ό,τι πρέπει να αφουγκραστούμε για το μέλλον αυτής της χώρας.

Με συγχωρείτε, που χρησιμοποίησα την ώρα σας, αλλά καλό είναι κάποια πράγματα να τίθενται και δημόσια.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Πρόεδρε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, θα μπορούσατε να μου δώσετε τον λόγο, παρακαλώ;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Παπαθεοδώρου, έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, σε σχέση με τις υπό συζήτηση υποθέσεις σήμερα, βρισκόμαστε πάρα πολύ συχνά μπροστά στο φαινόμενο στην Ειδική Μόνιμη Επιτροπή Κοινοβουλευτικής Δεοντολογίας της Βουλής να συζητάμε συγκεκριμένες δικογραφίες, οι οποίες είναι απολύτως παράλογες ή ανυπόστατες. Πολλά μέλη της επιτροπής το έχουν τονίσει.

Βεβαίως, από την άλλη πλευρά, ακούσαμε χθες τον κ. Τσίπρα που είπε ότι έρχονται πάρα πολλές δικογραφίες για τον άλφα, τον βήτα, τον γάμμα, τον δέλτα. Ελπίζω να μην είναι αυτού του περιεχομένου που συζητάμε σήμερα για τον Πρόεδρο κ. Βούτση. Από την άλλη πλευρά, πρέπει να υπάρξει και μία, αν όχι κατεύθυνση, τουλάχιστον παρότρυνση προς τις εισαγγελικές αρχές ότι εν ονόματι της αρχής της νομιμότητας δεν μπορεί να έρχονται στη Βουλή δικογραφίες, οι οποίες είναι κενές περιεχομένου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Φωτήλα, μήπως καλύπτεστε, λόγω εντοπιότητας;

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, έχουμε σήμερα δύο υποθέσεις για τις οποίες πρέπει να αποφασίσουμε. Για την υπόθεση του κ. Βούτση δεν θα χαλάσω ούτε σάλιο ούτε χρόνο, γιατί δεν χρειάζεται. Απορώ, μάλιστα, που χρειάστηκε πέντε λεπτά για να μας πείσει. Είμαστε πεπεισμένοι όλοι. Δεν χρειαζόταν.

Όσον αφορά την υπόθεση του κ. Παπαδόπουλου, έχω να πω το εξής: Έχω βρεθεί ακριβώς στην ίδια θέση με τον κ. Παπαδόπουλο. Όμως η υπόθεση, όπως ο ίδιος ήρθε και μας είπε στην επιτροπή, δεν έχει καμμία σχέση με την άσκηση των βουλευτικών καθηκόντων και δεν πρόκειται περί πολιτικής δίωξης. Το είπε και το ισχυρίστηκε ο ίδιος στην επιτροπή. Όλο το θέμα είναι ότι υπάρχει ένας νόμος μεταγενέστερος, ο οποίος λέει ότι δεν πρέπει να πηγαίνουν κατηγορούμενοι αυτοί οι άνθρωποι.

Πρώτα από όλα, αυτός ο νόμος δεν απορρίπτει συλλήβδην όλες τις υποθέσεις. Το θέμα, λοιπόν, είναι ότι εμείς αυτή τη στιγμή εδώ δεν έχουμε το δικαίωμα να μπούμε στην υπόθεση και να δούμε αν είναι από αυτές που απορρίπτονται. Αυτή η συγκεκριμένη είναι από αυτές που περιλαμβάνονται στον νόμο και θα απορριφθεί, όταν πάει στο ακροατήριο.

Όμως, εάν εμείς αυτή τη στιγμή μπούμε στη θέση του δικαστή, απλώς θα παρανομούμε. Μην το κάνουμε για άλλη μια φορά σήμερα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Εμείς ευχαριστούμε.

**ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής):** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Κουράκη, έχετε κι εσείς τον λόγο.

**ΑΝΑΣΤΑΣΙΟΣ ΚΟΥΡΑΚΗΣ (Α΄ Αντιπρόεδρος της Βουλής):** Κύριε Πρόεδρε, κατ’ αρχάς θεωρώ ότι έγινε μία κακή αρχή, καθώς μιλάνε μόνο οι Βουλευτές που τους αφορά η αίτηση άρσης της ασυλίας.

Όμως, επειδή ο κ. Φωτήλας αναφέρθηκε στην ουσία της συζήτησης που έγινε στην επιτροπή της οποίας είμαι πρόεδρος, πρέπει να πω ότι κι εγώ είχα εισηγηθεί να μη γίνει άρση της ασυλίας του κ. Παπαδόπουλου, όχι γιατί σχετίζεται με την πολιτική του δράση, αλλά γιατί υπήρξε μεταγενέστερος νόμος, ο οποίος απαλλάσσει τα μέλη των επιτροπών. Δεν υφίσταται αντικείμενο. Να αποφασίσουμε για κάτι που έχει νομοθετήσει η Βουλή.

Αυτά ήθελα να πω, κύριε Πρόεδρε.

Ευχαριστώ.

**ΙΑΣΟΝΑΣ ΦΩΤΗΛΑΣ:** Δεν θα το πούμε εμείς αυτό. Θα το πει ο φυσικός δικαστής.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, στο σημείο αυτό θα διεξαχθεί ονομαστική ψηφοφορία.

Έχει καταρτιστεί ψηφοδέλτιο με τα ονόματα των συναδέλφων για τους οποίους ζητείται η άρση της ασυλίας. Κάθε συνάδελφος θα σημειώνει την ψήφο του δίπλα στα ονόματα των συναδέλφων, για τους οποίους ζητείται η άρση της ασυλίας.

Εκείνος που ψηφίζει υπέρ της άρσης της ασυλίας σημειώνει την προτίμησή του δίπλα στο όνομα του Βουλευτή και στη στήλη «ΝΑΙ», δηλαδή λέει «ΝΑΙ» στην αίτηση του εισαγγελέως που ζητεί την άρση της ασυλίας.

Εκείνος που ψηφίζει κατά της άρσης της ασυλίας σημειώνει δίπλα στο όνομα του Βουλευτή και στη στήλη «ΟΧΙ» αντιστοίχως «ΟΧΙ».

Εκείνος που ψηφίζει «ΠΑΡΩΝ» θα το σημειώνει στην αντίστοιχη στήλη του ψηφοδελτίου.

Στο ψηφοδέλτιο θα αναγράφει κάθε συνάδελφος το όνομά του, την εκλογική του περιφέρεια και την Κοινοβουλευτική Ομάδα στην οποία ανήκει και θα το υπογράφει, διότι η ψηφοφορία είναι ονομαστική, σύμφωνα με το άρθρο 72 του Κανονισμού της Βουλής.

Στη συνέχεια και με την εκφώνηση του ονόματός του από τους επί του καταλόγου συναδέλφους, θα παραδίδει το ψηφοδέλτιο στους συναδέλφους κυρίους Ιωάννη Σαρακιώτη από τον ΣΥΡΙΖΑ και Απόστολο Βεσυρόπουλο από τη Νέα Δημοκρατία, οι οποίοι θα το μονογράφουν και θα ανακοινώνουν ότι ο Βουλευτής εψήφισε.

Μετά το τέλος της ψηφοφορίας θα γίνει η καταμέτρηση των ψήφων από τους συναδέλφους που προανέφερα, όπως θα προκύψουν από τα ψηφοδέλτια, τα οποία θα καταχωριστούν μαζί με το πρωτόκολλο της ψηφοφορίας στα Πρακτικά της σημερινής συνεδρίασης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα συμφώνησε ομοφώνως.

Σας ενημερώνω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση η οποία θα ακολουθήσει.

Καλούνται επί του καταλόγου οι Βουλευτές κ. Αναστασία Γκαρά από τον ΣΥΡΙΖΑ και κ. Ιωάννης Κεφαλογιάννης από τη Νέα Δημοκρατία.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Βαρεμένος):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 23-30)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

(MΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών.

Ψήφισαν συνολικά 176 Βουλευτές.

Για την υπόθεση του συναδέλφου κ. Αθανάσιου Παπαδόπουλου:

Υπέρ της άρσεως ασυλίας, δηλαδή «ΝΑΙ», ψήφισαν 20 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 155 Βουλευτές.

«ΠΑΡΩΝ» ψήφισε 1 Βουλευτής.

Συνεπώς η αίτηση της εισαγγελικής αρχής απορρίπτεται.

Για την υπόθεση του συναδέλφου κ. Νικόλαου Βούτση:

Υπέρ της άρσεως ασυλίας, δηλαδή «ΝΑΙ», ψήφισε ουδείς.

Κατά της άρσεως ασυλίας, δηλαδή «ΟΧΙ», ψήφισαν 176 Βουλευτές.

«ΠΑΡΩΝ» ψήφισε ουδείς.

Συνεπώς η αίτηση της εισαγγελικής αρχής απορρίπτεται.

(Το πρωτόκολλο και τα ψηφοδέλτια της διεξαχθείσης ονομαστικής ψηφοφορίας καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 32α και 32β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 13.17΄ λύεται η συνεδρίαση για αύριο, ημέρα Πέμπτη 13 Οκτωβρίου 2016 και ώρα 9.30΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**